Gianni Pariisist

"Gianni Pariisist" (originaalis "Gianni di Parigi") on Gaetano Donizetti koomiline ooper (opera buffa) kahes vaatuses Felice Romani libretole, mille aluseks oli Claude Godard d'Aucourt de Saint-Justi libreto François-Adrien Boieldieu ooperile "Jean de Paris" (1812). 

Esiettekanne toimus 10. septembril 1839 Milano La Scalas. Rollides olid Antonietta Marini-Rainieri (Navarra printsess), Ignazio Marini (majordoomus), Lorenzo Salvi (Gianni), Agostino Rovere (Pedrigo), Marietta Sacchi (Lorezza) ja Felicita Baillou-Hillaret (Oliviero). Dirigeeris Eugenio Cavallini.

Saamislugu
Donizetti hakkas sellele ooperile muusikat komponeerima 1828. aastal. Algne plaan oli, et teos tuleks esiettekandele Napolis. Partituur valmis 1831. aastal ning Donizetti saatis selle tasu ootamata kuulsale tenorile Giovanni Battista Rubinile, kes sel ajal Pariisi ooperilavadel triumfeeris. Donizetti lootis, et Rubini aitab ooperi Pariisi lavale, kuhu Donizetti otsis läbimurret. Rubini võttis teose vastu, kuid teost prantslastele ei vahendanud, sest tema meelest ei sobinud see oma jämedakoeliste buffo-karakterite poolest ei temale endale ega ka Pariisi publikule. 1836. aastal omandas esitamise õiguse La Scala impressaario Bartolomeo Merelli. Ooperi lavale toomine viibis Donizetti protestidest hoolimata ja sai teoks alles 1839. aastal. 

Esietendus Milanos oli edukas. La Scalas mängiti seda 12 korda. 1845. aastal anti 17 etendust Torino Teatro Regios ja 1846. aastal kümme etendust Napoli Teatro San Carlos. Seejärel vajus teos kauaks unustusse, kuni New Yorgi Vineyard Opera Shop selle 1985. aasta detsembris vähendatud koosseisus orkestriga taas ette kandis. Lavastusi on esitatud ka Donizetti festivalil Bergamos (1988, 1991), Marina Francas (2010) ja Wexfordi ooperifestivalil 2011. aasta oktoobris.

Tegelased 
 Navarra printsess (sopran)
 Navarra printsessi majordoomus (bass)
 Gianni, Prantsusmaa dofään (tenor)
 Pedrigo, võõrastemajapidaja (bass)
 Lorezza, Pedrigo tütar (metsosopran)
 Oliviero, Gianni paaž (kontraalt)

Süžee
Tegevus toimub 14. sajandil Prantsusmaal Provence'is. Pedrigo valmistab oma kõrtsis ette lõunasööki ja öömaja saabuvale Navarra printsessile, kes on broneerinud terve võõrastemaja. Kuid enne printsessi kohalejõudmist tuleb võõrastemajja rikas Pariisi kodanik, kelle nimi on Gianni. Ta maksab Pedrigole kaks korda rohkem, kui pidi maksma printsess, ja saab kasutada kogu võõrastemaja. Kõigi üllatuseks suhtub printsess saabudes olukorda heatujuliselt, sest tunneb Giannis ära kuningas Philip de Valois’ poja, troonipärija. Kui maskeeringud on eemaldatud, siis printsess ja dofään armuvad ning on valmis abielluma.

Muusikanumbrid
 Lorezza, Pedrigo ja Oliviero sissejuhatus kooriga "Su, sbrighiamoci, spazziamo"
 "Il desinar preparasi" (koor)
 Gianni kavatiin "Questo albergo, o locandiere"
 Majordoomuse, Pedrigo ja Gianni tertsett "Venga ciascun qual fulmine"
 "All'illustre Principesse" (koor)
 Printsessi kavatiin "Bel piacere è il viaggiar"
 "Ho davvero un bel farmi coraggio" (ansambel kooriga)
 Pedrigo ja majordoomuse duett "Eccellenza... se sapesse..."
 "Dea della festa si canti e si onori" (koor)
 Gianni, printsessi, majordoomuse, Pedrigo, Oliviero ja Lorezza sekstett "Sì, mio ben, tu mia sarai"
 Gianni ja Printsessi duett "Questo mortal beato"
 "Si canti il piacer" (koor)
 Printsessi aaria ja finaali ansambel "Fausto sempre splenda il sole"

Allikad
 William Ashbrook. "Donizetti and His Operas". Cambridge University Press, 1982
 Charles Osborne. "The Bel Canto Operas of Rossini, Donizetti, and Bellini". Portland, Amadeus Press, 1994
 Bongiovanni. Gaetano Donizetti "Gianni i Parigi". CD, Bologna, 2010

Kategooria:Gaetano Donizetti ooperid